**Komorni zbor Glasbene matice Ljubljana** sestavljajo pevci, ki sodelujejo pri projektu Gallus – evropski skladatelj. Gre za večplastno zasnovan projekt, s katerim želi Glasbena matica spodbuditi programsko raznovrstnost, zastopanost širšega repertoarja del Jacobusa Gallusa Carniolusa ter s pomočjo vrhunskih, mednarodno priznanih strokovnjakov zainteresirani javnosti omogočiti širok in odprt dostop do védenja o tem skladatelju, njegovem delu ter izvajalskih praksah druge polovice 16. stoletja. Projekt vključuje koncerte, radijska snemanja ter mojstrske delavnice s priznanimi gallusologi. Komorni zbor, ki ustvarja pod umetniškim vodstvom dirigenta Sebastjana Vrhovnika, namerava v prihodnjih letih na najvišji interpretacijski ravni oživiti glasbeno dediščino Gallusa in njegovih evropskih sodobnikov ter jo predstaviti tako slovenski kot mednarodni javnosti.